b"\n_START_ARTICLE_\nJo\xc5\xbeko Jakon\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini gospodinje Amalije Jakon\xc4\x8di\xc4\x8d rojene Kastelic in posestnika Antona Jakon\xc4\x8di\xc4\x8da. \xc5\xa0olal se je do leta 1915 v Gorici, kot vojni begunec do 1918 v Gradcu, nato pa ponovno v Gorici na liceju Vittorio Emanuele III., kjer je lata 1921 tudi maturiral. Pravo je za\xc4\x8del \xc5\xa1tudirati na Dunaju (1921-1923) in kon\xc4\x8dal 1925 z doktoratom v Bologni. Glasbo je najprej \xc5\xa1tudiral na glasbeni \xc5\xa1oli gori\xc5\xa1ke Glasbene matice (1913-1914), obiskoval Neues Wiener Konservatorium na Dunaju (1921-1923), kjer mu je bil med drugimi u\xc4\x8ditelj tudi Richard Strauss in tu sledil delu ekspresionistov. V Bologni se je leta 1924 vpisal na Licco Musicale, a \xc5\xa1e v istem letu \xc5\xa1tudij prekinil. Leta 1930 je opravil odvetni\xc5\xa1ki izpit in odprl odvetni\xc5\xa1ko pisarno v Kanalu ob So\xc4\x8di ter kasneje v Gorici. Kot \xc4\x8dastnik je slu\xc5\xbeil v Etiopiji in se s \xc4\x8dinom kapitana udele\xc5\xbeil tudi 2. svetovne vojne. Od leta 1947 je pou\xc4\x8deval zgodovino in zemljepis, od 1950 do smrti pa angle\xc5\xa1\xc4\x8dino in sloven\xc5\xa1\xc4\x8dino na ni\xc5\xbeji srednji \xc5\xa1oli v Gorici._NEWLINE_Prva glasbena dela je verjetno ustvaril leta 1921, vendar je po letu 1926 prenehal, ker so mu fa\xc5\xa1isti pri po\xc5\xbeigu gori\xc5\xa1kega Trgovskega doma 4. novembra 1926 uni\xc4\x8dili nekaj partitur. Med drugimi so znane njegove naslednje skladbe: Tri glasbeni misli za violo in klavir, Andante Es dur za orkester, L'ultimo sosprio za orkester, De profundis, menolog za recital in veliki orkester, Frine pred sodniki, menolog za recital in veliki orkester, ter Ma\xc5\xa1a za pevski zbor, orgle in orkester."